《进敬天图》
宋代·程叔达

自幸躬逢时盛治，人欣官备掌丝纶。
频年馆阁更新进，屡世阶墀作近臣。
忆昔中兴开六位，旋禅历数转双轮。
祯符龙马南江出，宾录台垣北极陈。
端拱时堂时御世，溯源清庙允尊亲。
无为效舜惟恭已，受摄如尧只布仁。
四海群生回泰运，万几一日起黎民。
曾闻洪范平康福，尤守丹书敬胜身。
昨见江湖虽饮马，将来京洛靖烽尘。
吾儒所学惟诚正，稽古钦哉有诫询。
四国八风生万象，九重一语定三辰。
遥祈天鉴纳遗老，抃舞温和浑是春。

作者简介：（1120—1197）宋徽州黟县人，字元诚。程迈从孙。高宗绍兴十二年进士。典湖学，教授兴国军。以论时弊擢监察御史，官至华文阁直学士。平生嗜学，至老手不释卷。卒谥壮节。有《玉堂制草》、《玉堂备草》、《承华故实诗笺》等。